amanoisuno/poet huggingface dataset:
菩萨蛮·月华如水笼香砌 孙光宪
月华如水笼香砌，金环碎撼门初闭。寒影堕高檐，钩垂一画帘。碧烟轻袅袅，红战灯花笑。即此是高唐，掩屏秋梦长。
菩萨蛮·花冠频鼓墙头翼 孙光宪
花冠频鼓墙头翼，东方淡白连窗色。门外早莺声，背楼残月明。薄寒笼醉态，依旧铅华在。握手送人归，半拖金缕衣。
菩萨蛮·小庭花落无人归 孙光宪
小庭花落无人归，疏香满地东风老。春晚信沉沉，天涯何处寻。晓堂屏六扇，眉共湘山远。怎奈别离心，近来尤不禁。
菩萨蛮·青岩碧洞经朝雨 孙光宪
青岩碧洞经朝雨，隔花相唤南溪去。一只木兰船，波平远浸天。扣舷惊翡翠，嫩玉抬香臂。红日欲沉西，烟中遥解觽。
菩萨蛮·木绵花映丛祠小 孙光宪
木绵花映丛祠小，越禽声里春光晓。铜鼓与蛮歌，南人祈赛多。客帆风正急，茜袖偎樯立。极浦几回头，烟波无限愁。
河渎神·汾水碧依依 孙光宪
汾水碧依依，黄云落叶初飞。翠华一去不言归，庙门空掩斜晖。四壁陰森排古画，依旧琼轮羽驾。小殿沉沉清夜，银灯飘落香灺。
河渎神·江上草芊芊 孙光宪
江上草芊芊，春晚湘妃庙前。一方卵色楚南天，数行征雁联翩。独倚朱栏情不极，魂断终朝相忆。两桨不知消息，远汀时起鸂鶒。
虞美人·红窗寂寂无人语 孙光宪
红窗寂寂无人语，暗淡梨花雨。绣罗纹地粉新描，博山香炷旋抽条，暗魂消。天涯一去无消息，终日长相忆。教人相忆几时休？不堪枨触别离愁，泪还流。
虞美人·好风微揭帘旌起 孙光宪
好风微揭帘旌起，金翼鸾相倚。翠檐愁听乳禽声，此时春态暗关情，独难平。画堂流水空相翳，一穗香摇曳。教人无处寄相思，落花芳草过前期，没人知。
后庭花·景陽钟动宫莺啭 孙光宪
景陽钟动宫莺啭，露凉金殿。轻飙吹起琼花旋，玉叶如剪。晚来高阁上，珠帘卷，见坠香千片。修蛾慢脸陪雕辇，后庭新宴。
后庭花·石城依旧空江国 孙光宪
石城依旧空江国，故宫春色。七尺青丝芳草碧，绝世难得。玉英凋落尽，更何人识，野棠如织。只是教人添怨忆，怅望无极。
生查子·寂寞掩朱门 孙光宪
寂寞掩朱门，正是天将暮。暗淡小庭中，滴滴梧桐雨。绣工夫，牵心绪，配尽鸳鸯缕。待得没人时，偎倚论私语。
生查子·暖日策花骢 孙光宪
暖日策花骢，亸鞚垂杨陌。芳草惹烟青，落絮随风白。谁家绣毂动香尘，隐遇难神仙客。狂杀玉鞭郎，咫尺音容隔。
生查子·金井堕高梧 孙光宪
金井堕高梧，玉殿笼斜月。永巷寂无人，敛态愁堪绝。玉炉寒，香烬灭，还似君恩歇。翠辇不归来，幽恨将谁说。
临江仙·霜拍井梧干叶堕 孙光宪
霜拍井梧干叶堕，翠帷雕槛初寒。薄铅残黛称花冠，含情无语，延伫倚栏干。杳杳征轮何处去，离愁别恨千般。不堪心绪正多端，镜奁长掩，无意对孤鸾。
临江仙·暮雨凄凄深院闭 孙光宪
暮雨凄凄深院闭，灯前凝坐初更。玉钗低压鬓云横，半垂罗幕，相映烛光明。终是有心投汉佩，低头但理秦筝。燕双鸾耦不胜情，只愁明发，将逐楚云行。
酒泉子·空碛无边 孙光宪
空碛无边，万里陽关道路。马萧萧，人去去，陇云愁。香貂旧制戎衣窄，胡霜千里白。绮罗心，魂梦隔，上高楼。
酒泉子·曲槛小楼 孙光宪
曲槛小楼，正是莺花二月。思无聊，愁欲绝，郁离襟。展屏空对潇湘水，眼前千万里。泪掩红，眉敛翠，恨沉沉。
酒泉子·敛态窗前 孙光宪
敛态窗前，袅袅雀钗抛颈。燕成双，鸾对影，耦新知。玉纤淡拂眉山小，镜中嗔共照。翠连娟，红缥渺，早妆时。
清平乐·愁肠欲断 孙光宪
愁肠欲断，正是青春半。连理分枝鸾失伴，又是一场离散。掩镜无语眉低，思随芳草萋萋。凭仗东风吹梦，与郎终日东西。
清平乐·等闲无语 孙光宪
等闲无语，春恨如何去？终是疏狂留不住，花暗柳浓何处。尽日目断魂飞，晚窗斜界残晖。长恨朱门薄暮，绣鞍骢马空归。
更漏子·听寒更 孙光宪
听寒更，闻远雁，半夜萧娘深院。扃绣户，下珠帘，满庭喷玉蟾。人语静，香闺冷，红幕半垂清影。云雨态，蕙兰心，此情江海深。
更漏子·今夜期 孙光宪
今夜期，来日别，相对只堪愁绝。偎粉面，捻瑶簪，无言泪满襟。银箭落，霜华薄，墙外晓鸡咿喔。听咐嘱，恶情悰，断肠西复东。
女冠子·蕙风芝露 孙光宪
蕙风芝露，坛际残香轻度。蕊珠宫，苔点分圆碧，桃花践破红。品流巫峡外，名籍紫微中。真侣墉城会，梦魂通。
女冠子·淡花瘦玉 孙光宪
淡花瘦玉，依约神仙妆束。佩琼文，瑞露通宵贮，幽香尽日焚。碧纱笼绛节，黄藕冠浓云。勿以吹箫伴，不同群。
风流子·茅舍槿篱溪曲 孙光宪
茅舍槿篱溪曲，鸡犬自南自北。菰叶长，水葓开，门外春波涨绿。听织，声促，轧轧鸣梭穿屋。
风流子·楼倚长衢欲暮 孙光宪
楼倚长衢欲暮，簪见神仙伴侣。微傅粉，拢梳头，隐映画帘开处。无语，无绪，慢曳罗裙归去。
风流子·金络玉衔嘶马 孙光宪
金络玉衔嘶马，系向绿杨陰下。朱户掩，绣帘垂，曲院水流花谢。欢罢，归也，犹在九衢深夜。
定西番·鸡禄山前游骑 孙光宪
鸡禄山前游骑，边草白，朔天明，马蹄轻。鹊面弓离短韔，弯来月欲成。一只鸡鹘云外，晓鸿惊。
定西番·帝子枕前秋夜 孙光宪
帝子枕前秋夜，霜幄冷，月华明，正三更。何处戍楼寒笛，梦残闻一声。遥想汉关万里，泪纵横。
河满子·冠剑不随君去 孙光宪
冠剑不随君去，江河还共恩深。歌袖半遮眉黛惨，泪珠旋滴衣襟。惆怅云愁雨怨，断魂何处相寻。
玉蝴蝶·春欲尽 孙光宪
春欲尽，景仍长，满园花正黄。粉翘两悠飏，翩翩过短墙。鲜飙暖，牵游伴，飞去立残芳。无语对萧娘，舞衫沉麝香。
八拍蛮·孔雀尾拖金线长 孙光宪
孔雀尾拖金线长，怕人飞起入丁香。越女沙头争拾翠，相呼归去背斜陽。
竹枝·门前春水白苹花 孙光宪
门前春水（竹枝）白苹花（女儿），岸上无人（竹枝）小艇斜（女儿）。商女经过（竹枝）江欲暮（女儿），散抛残食（竹枝）饲神鸦（女儿）。
竹枝·乱绳千结绊人深 孙光宪
乱绳千结（竹枝）绊人深（女儿），越罗万丈（竹枝）表长寻（女儿）。杨柳在身（竹枝）垂意绪（女儿），藕花落尽（竹枝）见莲心（女儿）。
思帝乡·如何 孙光宪
如何？遣情情更多。永日水堂帘下，敛羞蛾。六幅罗裙窣地，微行曳碧波。看尽满地疏雨，打团荷。
上行杯·草草离亭鞍马 孙光宪
草草离亭鞍马，从远道，此地分襟，燕宋秦吴千万里。无辞一醉。野棠开，江草湿。伫立，沾泣，征骑骎骎。
上行杯·离棹逡巡欲动 孙光宪
离棹逡巡欲动，临极浦，故人相送，去住心情知不共。金船满捧。绮罗愁，丝管咽。回别，帆影灭，江浪如雪。
谒金门·留不得 孙光宪
留不得！留得也应无益。白纻春衫如雪色，扬州初去日。轻别离，甘抛掷，江上满帆风疾。却羡彩鸳三十六，孤鸾还一只。
思越人·古台平 孙光宪
古台平，芳草远，馆娃宫外春深。翠黛空留千载恨，教人何处相寻。绮罗无复当时事，露花点滴香泪。惆怅遥天横绿水，鸳鸯对时飞起。
思越人·渚莲枯 孙光宪
渚莲枯，宫树老，长洲废萧条。想象玉人空处所，月明独上溪桥。经春初败秋风起，江兰绿蕙愁死。一片风流伤心地，魂销目断西子。
杨柳枝·阊门风暖落花干 孙光宪
阊门风暖落花干，飞遍江城江城雪不寒。独有晚来临水驿，闲人多凭赤栏干。
杨柳枝·有池有榭即濛濛 孙光宪
有池有榭即濛濛，浸润翻成长养功。恰似有人长点检，着行排立向春风。
杨柳枝·根柢虽然傍浊河 孙光宪
根柢虽然傍浊河，无妨终日近笙歌。骖骖金带谁堪比，还共黄莺不较多。
杨柳枝·万株枯槁怨亡隋 孙光宪
万株枯槁怨亡隋，似吊吴台各自垂。好是淮陰明月里，酒楼横笛不胜吹。
望梅花·数枝开与短墙平 孙光宪
数枝开与短墙平，见雪萼红跗相映，引起谁人边塞情。帘外欲三更，吹断离愁月正明，空听隔江声。
渔歌子·草芊芊 孙光宪
草芊芊，波漾漾，湖边草色连波涨。沿蓼岸，泊飘汀，天际玉轮初上。扣舷歌，联极望，桨声伊轧知何向。黄鹊叫，白鸥眠，谁似侬家疏旷。
渔歌子·泛流萤 孙光宪
泛流萤，明又灭，夜凉水冷东湾阔。风浩浩，笛寥寥，万顷金波澄澈。杜若洲，香郁烈，一声宿雁霜时节。经霅水，过松江，尽属侬家日月。
菩萨蛮·罗裾薄薄秋波染 魏承班
罗裾薄薄秋波染，眉间画时山两点。相见绮筵时，深情暗共知。翠翘云鬓动，敛态弹金凤。宴罢入兰房，邀入解佩珰。
菩萨蛮·罗衣隐约金泥画 魏承班
罗衣隐约金泥画，玳筵一曲当秋夜。声战觑人娇，云袅翠翘。酒醺红玉软，眉翠秋山远。绣幌麝烟沉，谁人知两心。